**ילדים מחפשים קרובים לאחר השואה.**

תקופת סוף מלחמת העולם השניה מכונה בפי רבים שעת האפס, הרגע בו התבררו מימדי האסון הגדול שפקד את ארצות אירופה, ובו גם החל השיקום והשיבה לחיים. נדמה שאם ננסה להשוות רגע זה למונחים קוסמיים הרי ששעת האפס היא במידה מסויימת הדקה הראשונה שלאחר המפץ הגדול- מצד אחד כאוס מוחלט ומן הצד השני תחילת הופעתן של תופעות, זרמים, ארגונים ומגמות שעם הזמן הבשילו לכדי השפעות על המרחב האירופי והעולמי.

 מתוך החורבן הגדול שגרמה המלחמה החלו אנשים, שברי בני האדם, ששרדו את המלחמה להתקבץ יחד במטרה להתחיל בשיקום חייהם.

 בגרמניה לבדה נמצאו בתום המלחמה כ11 מיליון עקורים ופליטים, קבוצה קטנה מאד מהם היו ניצולי השואה היהודים. אולם לא רק בגרמניה היו ניצולי שואה, עם שחרור מחנות העבודה והריכוז בפולין שוחררו גם האסירים בהם גם יהודים שהצליחו לשרוד את שנות המלחמה הדיכוי וההשמדה. בהרצאתי היום אני מבקשת לדבר על הילדים היהודים שחיפשו את קרוביהם, אולם הדברים נכונים גם לבני עמים אחרים ושיוכים אתניים שונים.

 חיפושי קרובים היו הדבר הראשון שעשו אנשים רבים לאחר המלחמה.

החיפושים התחלקו לשניים-

1. חיפושים אחר קרובים או מכרים שהיו בזמן המלחמה באירופה מתוך רצון לברר האם שרדו את המלחמה.
2. חיפושים אחר קרובים שמקום מגוריהם לא היה בארצות הכבושות (פלסטינה [ובהמשך מדינת ישראל] , ארה"ב אנגליה למשל) ושהחיפוש אחריהם היה קל יותר ונועד לבסס קשר שיוכל לסייע בהמשך השיקום.

גם המחפשים התחלקו לשניים:

1. ניצולים מכל הסוגים- ניצולי מחנות, מסתתרים, לוחמים ופרטיזנים - שחיפשו קרובים באירופה ומחוץ לה.
2. בני משפחה שלא עברו את השואה אך היו להם קרובים באירופה ובתום המלחמה ביקשו לדעת מה קרה להם, ואם שרדו- כיצד ניתן לעזור להם.

בין מחפשי הקרובים, הן הניצולים והן שאינם ניצולים, היו גם ילדים שחיפשו את בני משפחותיהם, ועליהם אני מבקשת לדבר היום. הגדרת ילדים לצורך הרצאה זו היא מי שהיו בתום המלחמה בני 18 ופחות.

חיפושי קרובים נערכו בדרך כלל בשני שלבים. השלב הראשון היה שלב החיפוש העצמי- בשלב זה השתמש קרוב המשפחה בקשרים אישיים כדי לברר האם סביבתו יודעת דבר מה על גורלם של קרוביו, היו גם רבים בשלב זה שבחרו לחזור בפועל לביתם הישן כדי לראות מי שרד. אם התוצאה המבוקשת לא התקבלה ולא נמצא מידע על הקרובים, פנה המחפש לשלב החיפוש הבא.

השלב השני היה פניה לרשויות החיפוש השונות כגון הצלב האדום הבין לאומי, UNRRA והמדור לחיפוש קרובים של הסוכנות היהודית, בבקשה שיחפשו את הקרובים המבוקשים. הנחת המוצא היתה שלארגונים אלה יש מאגרי מידע רחבים משל עצמם, וכן ישנה רשת של קשרים עם ארגונים אחרים, דבר שהגדיל את טווח החיפוש והגדיל את הסיכוי למציאה.

כאשר אנו באים לבחון חיפושים שבהם חיפשו ילדים את בני משפחתם ניתן לראות מספר מאפיינים יוצאי דופן. אך בטרם אפרט מהם אותם מאפיינים חשוב לציין- יש מעט מאד מכתבים שנכתבו על ידי או בשם ילדים בטווח הגילאים אותו ציינתי בארכיונים אותם בחנתי, ועל כן קשה לטעון על פיהם טענות מובהקות ומוחלטות. האבחנות שאני מבקשת לערוך כעת הינם בגדר הצעות והשערות, סוג של עבודה בתהליך והזמנה למחשבה משותפת.

ראשית בחיפושי ילדים לא בהכרח התקיים השלב הראשון, כלומר שלב החיפוש העצמי. דבר זה מובן בהחלט, לילדים לא היו מעגלי הקשרים הנדרשים לצורך חיפוש עצמי וגם לא תמיד האפשרות הטכנית להגיע לבית הוריהם המקורי. ילדים ניצולים רבים הוכנסו לקטיגוריית unaccompanied children וקובצו לבתי ילדים בחסות UNRRA. על פי נחום בוגנר רק כ- 5,000 ילדים ניצלו בפולין ונרשמו ברשימות שארית הפליטה , חלקם הודות לארגונים שונים שעסקו בהצלת ילדים, כמו אירגונה של אירינה סנדלר, ז'גוטה. מתוכם כ- 4,500 ילדים טופלו על ידי אונרר"א או במוסדות תחת חסותה, ביניהם בתי ילדים וקיבוצי ילדים שמדריכיהם הגיעו לשם כך מן הארץ.

על כן בשנים שמיד לאחר המלחמה (45-48) הסתמכו ילדים רבים על החיפושים שערכו עבורם אנשים אחרים, לדוגמא מדריכי בתי הילדים או מדריכי קבוצות בקיבוצים. אותם מבוגרים הם שתיווכו בין ארגוני החיפוש לילדים בהתכתבויות שבין הארגונים למחפשים, בוודאי כאשר גילאי הילדים היו נמוכים. רק בהמשך, כאשר בגרו הילדים יכלו הם לפנות באופן עצמאי ולספר את סיפורם בשפתם. כך למשל במכתב הבא:

"בעניין יתום קטן משארית הפליטה שבליטא. הנער הזה נשאר ללא הורים וכמעט ללא קרובי משפחה. אולם ידוע לי , קרובו הרחוק מצד אמו, שלמשפחתם היו קרובים באמריקה ובאפריקה הדרומית. לא ידוע לי שם משפחתם, אבל הפרט היחיד שידוע לי : מוצאם מוישינטה עיירה בליטה, בסביבת פוניבז-אוטיאני-וילקומיר. לכן בקשתי להודיע לי על איגוד או אנשים פרטיים, שמוצאם מעיירה זו ואז אתקשר אתם, ולפי סימנים וכיוצא אולי אציל מפיהם משהו על אנשי המשפחה של היתום הנ"ל "

תפקיד המבוגר המתווך היה למסור את בקשת החיפוש של הילד ולהעביר ורשויות את המידע שהיה בידי הילד, אבל בנוסף יכול היה המבוגר לעזור לחיפוש על ידי כך שהוסיף מידע שהיה לו באופן אישי על בני המשפחה של הילד. שילוב זה הפך את החיפוש לאפקטיבי יותר כי ככל שהיה לרשויות החיפוש מידע רב יותר ומדוייק יותר- כך היה להם קל יותר לחפש ואולי גם למצוא.

בעיה נוספת שעלתה במכתבי הילדים הוא המידע המקוטע. לילד המחפש לא היה את כלל המידע הדרוש לחיפוש וגם זכרונו ביחס לאירועים היה חסר בהיותו ילד לעיתים קטן מאד. לעיתים חסר היה לו שמו של קרוב המשפחה המבוקש, ולעיתים המידע החסר היה המידע הבסיסי ביותר לחיפוש קרובים- השם המקורי שאיתו נולד הילד או גילו.

כך למשל במכתב תשובה של ילדה שנודע לה שאמא שלה מחפשת אותה:

"הנני להעיר בקשר לגילי שמפאת העברות המרובות למקומות שונים נאלצתי מדי פעם לקבוע לעצמי גיל אחר לכך אינני יודעת אותו במדויק אך בוגרת הנני מאחי בשנה אחת וזה מתאים בדיוק לסמנים שנתנו ע"י אמי. כמו כן עלי להוסיף שאחי נמצא אתי יחד ושמו בבית היה יוסף- או זאב לא ידוע לי מדויק את שמו בביתנו, כעת הוא נקרא אריה.

קושי נוסף שעלה בחיפושי ילדים היה המקומות הרבים שנאלצו לעבור הילדים, דבר שהקשה מאד על איתור בני המשפחה, כך למשל במכתב קורע לב זה שהגיע למדור לחיפוש קרובים בשנת 1953:

"אני אבקש את עזרתכם בחיפוש קרובי.

שמי רבקה... מחפשת אמא, אחים ודודים. שם אמא רוזה, שם אחות עליזה במשפחה קראו לה גם לאה שם אח חיים.

נולדתי בפולוניה בשנת 34-35, אבא הכניס אותי לאיזה בית ילדים יחד עם אחי חיים, הוא היה אז בן 12 ואני בת 4-5. בנתיים התחילה המלחמה אבי מת בבית חולים, אז שלחו ילדים ע"י מוסדות לרוסיה. אמי באה לבית ילדים אמרה לנו שנזכיר למטפלת שרוצים להשאר בפולוניה עם אמא. אחי שכח. נסענו ברכבת לדרך רוסיה, הרכבת נעמדה באיזה תחנה אחי ירד לרגע, בנתיים הרכבת זזה מאז לא ראיתי אותו.

בגיל תשע חזרתי לפולוניה, בגיל עשר נסענו לצרפת ובגיל 12 עליתי ארצה."

כאשר מתבוננים חיפושים שחיפשו ילדים עולה אם כך שהקושי העיקרי הוא ביכולת לספק מידע מלא, עד כמה שניתן, לצורך החיפוש. קושי זה קיים היה גם בחיפושי מבוגרים שגם הם התקשו לספק מידע שלם, אולם במקרה שבהם חיפשו ילדים את קרוביהם היה זה חמור יותר וקשה יותר.

היבט נוסף שעלה כאן מן המכתבים היה שאלת שינוי השם והגיל. תקופת המלחמה והטלטלות הרבות אילצו את הילדים ומציליהם לטשטש את פרטיהם המזהים, כמו שם מקורי או הגיל. לעיתים אבד השם המקורי לנצח, מה שהקשה מאד על איתור הילד על ידי בני משפחתו .

לסיכום-

חיפושי קרובים הם מן הפעולות הראשונות שעשו קרובי משפחה לאחר השואה בפרט, ועושים גם כיום קרובים לאחר אסונות וקטסטרופות. הסיבות לכך מובנות- קרובי משפחה נתפסים כאי של יציבות בתוך הכאוס הגדול, הם יכולים להוות עוגן לשיקום, ובעיקר מפחיתים את תחושת התלישות והבדידות שחווים הניצולים. זהו שלב חשוב והכרחי בשיקום אישי וקהילתי לאחר אסונות, והדבר מוגדר גם על ידי האו"ם והצלב האדום כפעולה הכרחית בשיקום חברות.

כאשר אנחנו מבקשים לחשוב פרקטית על חיפושי קרובים בימינו במטרה לאפשר את המפגש המחודש לצורך שיקום המשפחה נראה לי כי חשוב לציין את המובן מאליו- על מנת שיתקיים סיכוי למפגש מחודש בין בני המשפחה יש לנסות ולשמור ככל האפשר על פרטי הזיהוי המקוריים שניתנו לילד ושמוכרים על ידי סביבתו, כפי שעשתה אירינה סנדלר מארגון ז'גוטה שהחביאה רשימות עם שמו המקורי של הילד לצד שמו הבדוי.

שנית, עלתה במכתבים שראינו חשיבותם של המבוגרים המלווים את הילד בתהליך החיפוש- בין אם אלה אנשי מקצוע ובין אם קרובים רחוקים הנמצאים איתו בקשר ויכולים לסייע בחיפוש של קרובים אחרים. כיוון שגורמים אלה הם הגורמים המתווכים בין הילד לרשויות החיפוש תפקידם הוא גם להוציא באופן רגיש את המידע הרב ביותר האפשרי מן הילד ולהוות גורם יציב אליו יוכלו רשויות החיפוש לפנות באם ימצא מידע רלוונטי.

נראה לי כי לפחות חלק מן הדברים הללו הינם דברים שניתן לשוב כיצד ליישמם גם כיום.